Tetoviranje i tetovirani ljudi u Hrvatskoj još uvijek izazivaju predrasude, ali projekt Tattooed People Croatia želi razbiti neke stereotipe i pokazati kako nema ništa loše u uljepšavanju tijela tintom.

U posljednjih nekoliko godina tetoviranje doživljava pravu eksploziju diljem svijeta, tako da je danas teže naći nekoga bez tetovaže, nego nekoga tko po sebi ima ‘pošaran’ barem kineski simbol ili kakvu osobnu poruku. Ipak, tetovirani ljudi se i dalje gledaju kroz stereotipe kojima nas je godinama hranila televizija i neki konzervativni krugovi, tako da će mnogi na spomen tetovaže odmah pomisliti na sotoniste, bajkere koji ubijaju nedužnu čeljad i pale miroljubive gradiće ili promiskuitetne djevojke. Na svu sreću, to ne može biti dalje od istine…

Fotograf Saša Lončarić, inače i sam ‘ovisnik’ o tetoviranju, odlučio je stoga pokrenuti projekt Tatooed People Croatia, koji bi kroz veliku foto knjigu okupio što više ‘pošaranih’ ljudi diljem Hrvatske i susjednih nam zemalja, te na taj način razbio mnoge stereotipe vezane uz ovu formu umjetnosti. Projekt je u potpunosti indie, tako da je teško reći kada bi mogao biti završen, ali potrebno je skupiti i pofotkati barem 200 različitih tetoviranih ljudi.

Što se tiče samog motiva iza Tattooed People Croatia, Saša ga sažima u par rečenica: “Želja mi je ljudima pokazati da tattoo više nije tabu, te da su tetovirani ljudi svih dobi i profila! Od mladih ljudi koji se školuju, preko majki i očeva, pa sve do djedova i baka! I da ti isti ljudi vode normalan život, imaju obitelji, rade u svim profesijama, kao doktori, policajci, službenici, te da je tattoo postao najnormalnija stvar! Da ljude ne sude po izgledu!”

Svi oni koji se na bilo koji način žele uključiti u ovaj projekt mogu se dodatno informirati na Facebook stranici Saše Lončarića ili na službenoj stranici Tattooed People Croatia, gdje se među ostalim nalaze datumi i lokacije sljedećih većih snimanja. Oni malo hrabriji možda odluče pokazati i neke svoje sličice. Krajnje je vrijeme da se uskogrudnim pojedincima pokaže kako tetovirani ljudi nisu loši samo zato jer su ‘zašarani’!